《自海陵泛江归梁溪作》
宋代·李纲

清江湛湛波不兴，澄江际天如镜平。火云突兀耸峰岫，倒影万丈摇空明。

扁舟归逐落潮急，聒耳但闻双橹声。乃知长江无六月，水气自与风兼清。

去年狂寇起歙睦，江浙惨澹妖气凝。百年涵养极繁盛，一日荡析屯臊腥。

衣冠北渡旅淮甸，扶老携幼纷从横。王师出讨盛貔虎，凶渠授首封鲵鲸。

迨兹浙右稍安定，鼓拖复作东南征。家山在望已可喜，僮仆候我应欢迎。

平畴戢戢稻秧绿，峻岭霭霭松林青。田园有趣良足乐，轩冕无味非所荣。

苍生倘有安堵望，笑傲自可终馀龄。只今馀孽尚充斥，努力庙算宜哀矜。

裹包兵革不复用，坐使四海还康宁。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。